पाएं अपने शहर की ताज़ा ख़बरें और फ्री ई-पेपरडाउनलोड करें
साहिबगंज महिला थाना प्रभारी रूपा तिर्की की आत्महत्या मामले में नया मोड़ आ गया है। रूपा की मां पदमावती उराईन ने अपनी बेटी की हत्या का आरोप उसके बैच की ही दो महिला सब इंस्पेक्टर पर लगाते हुए हत्या की FIR जीरवाबाड़ी थाना में दर्ज कराई है। इस मामले की जांच खुद साहिबगंज के एसपी अनुरंजन किस्पोट्टा कर रहे हैं। बताते चलें कि साहिबगंज की महिला थाना प्रभारी रूपा तिर्की का शव सोमवार की रात 9:30 बजे उनके पुलिस क्वार्टर स्थित कमरे में फंदे से लटका मिला था।
इधर, पुलिस को दिए आवेदन में रूपा की मां पद्मावती उराईन ने कहा है कि उनकी बेटी उनसे हमेशा कहा करती थी कि उसकी बैच की महिला साथी अफसर मनीषा कुमारी और जोशना महत्व उसको महिला थाना प्रभारी बनाए जाने को लेकर प्रताड़ित किया करती थी। थाना प्रभारी बनने के बाद उसे जो गाड़ी मिली थी, उसे लेकर भी महिला साथी अफसर उसे परेशान करतीं थीं।
मां एवं परिजनों ने हत्या की बात कह जांच की मांग की
मंगलवार को रूपा के परिजन रांची से साहिबगंज पहुंचे। रूपा की मां उनकी दो बहनें एवं उनके चाचा ने साहिबगंज में मीडिया से कहा कि रूपा की हत्या हुई है। इसकी जांच होनी चाहिए। पदमावती ने मौके पर उपस्थित महिला पुलिस सब इंस्पेक्टर मनीषा से कहा कि तुमने हमेशा उसे प्रताड़ित किया है। मनीषा रूपा की रूममेट भी थी। मनीषा ने कहा कि उसकी इसमें कोई भूमिका नहीं है और न ही उन्होंने कभी रूपा को प्रताड़ित किया है।
सभी बिंदुओं पर हाेगी जांच: एसपी
SP अनुरंजन किस्पोट्टा ने कहा कि रूपा तिर्की की मां के आवेदन मिलने के बाद सभी बिंदुओं पर पुलिस जांच करेगी। हत्या या आत्महत्या, जो भी इस मामले में हुआ है, उसकी तहकीकात पूरी गंभीरता से की जाएगी। जल्द ही मामले का खुलासा कर लिया जाएगा।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn